Teatru Palacio Valdés

El Teatru Palacio Valdés asitiase nel conceyu asturianu d'Avilés. Esti edificiu foi construyíu pol arquiteutu Manuel del Busto a entamos del sieglu XX. Esti arquiteutu proyeutó un teatru neo-barrocu con disposición llonxitudinal, paralela al frente por mor de los problemes téunicos que-y daba'l solar escoyíu pa la so construcción. L'edificiu empecipió a construyise'l 5 d'agostu de 1900, data de la colocación de la primer piedra nun actu solemne con permunchos convidaos ente los que se pue rescamplar a Clarín. Les obres duraron venti años principalmente por mor a problemes económicos que apararon les obres en dellos momentos. En 1920 inauguróse bautizándolu col nome del rescampláu escritor Armando Palacio Valdés, fíu adoutivu de la villa, qu'acudió al estrenu. El teatru tuvo abiertu ente 1920 y 1972 representando obres de toa mena y siendo amás emplegáu como sala de cine. En 1972 tres el so pieslle sufrió l'abandonu que lu dexó nun estáu deplorable hasta que nel añu 1992, siendo yá de titularidá del conceyu, foi restauráu ya inauguráu. Declaróse Bien d'Interés Cultural con categoría de Monumentu'l 28 d'avientu de 1982 Instalaciones L'auditoriu tien forma de ferradura con varios pisos y palcos. L'aforu total del teatru ye de 747 espectadores. Referencies Enllaces esternos Wikimedia Commons acueye conteníu multimedia sobre Teatru Palacio Valdés. Páxina web (castellán) Teatru Palacio Valdés en Facebook Teatru Palacio Valdés n'Instagram Teatru Palacio Valdés en YouTube La Red Española de Teatros, Auditorios, Circuitos y Festivales de Titularidad Pública